## Barrachina: “El compromís d’este Consell amb els nostres agricultors i ramaders i la seua defensa és ferm”

*** Les Corts Valencianes aproven per unanimitat el Decret llei del Consell d'ajudes per a la sequera que beneficiarà fins a 29.500 agricultors i ramaders de la Comunitat Valenciana**

El conseller d’Agricultura, Aigua, Ramaderia i Pesca, Miguel Barrachina, ha assegurat hui que “el compromís i defensa del Consell de Carlos Mazón amb els nostres agricultors i ramaders i la seua defensa és ferm”.

“Així ho hem demostrat per la rapidesa amb la qual hem tramitat l’actuació i la simplificació del procés. Una aposta per les ajudes directes i sense barreres burocràtiques”, ha subratllat Barrachina.

El conseller d’Agricultura ha fet estes declaracions després de l’aprovació per unanimitat en les Corts Valencianes del Decret llei del Consell d’ajudes per a la sequera que beneficiarà fins a 29.500 agricultors i ramaders de la Comunitat Valenciana.

D’altra banda, el conseller ha mostrat la seua sorpresa davant la sol·licitud del PSPV i de Compromís de tramitar el decret llei com a projecte de llei, “una petició que reflectix la falta d’empatia d’estos dos grups que s’obliden de les greus conseqüències que ha provocat la sequera i que podria retardar, sense cap justificació, el cobrament de les ajudes previst per a enguany”.

“La nostra obligació és estar al costat del sector primari de la Comunitat Valenciana i posar en marxa mesures per a alleujar la situació que estan travessant i així ho continuarem fent”, ha afegit el conseller.

Finalment, Miguel Barrachina ha incidit en el fet que “els nostres agricultors i ramaders han demostrat ser autèntics herois, per mantindre viu el nostre camp que ens proveïx dels millors productes del món, i per la seua labor com a agents mediambientals, ja que són el tallafoc més eficaç i del qual no podem prescindir”.

Fecha: 24/10/2024